Ganet 'oa Visant an Enoret en ur familh peizant niverus (pevarzek bugel). E vamm 'oa anvet Marie-Louise Koshek (1884-1968) hag e dad Jean-Louis an Enoret (1876-1952) Bet d'ar skol 'ba Pont 'n Abad (Sant Gabriel) ha kaset e pañsion da heul e ti ar Jezuisted (Obladed Mari dinamm) e Pontmain (Bro Mayenne e Bro-C'hall). Desavet oa bet e brezhoneg ha desket galleg er skol pa oa 6 bloaz. Brudet eo evit bezañ hegarat, lentik; ne oa ket en e aes er skol[1]. Kendalc'het en doa e studioù e novisiad Pontmain ha war-lerc'h e La Brosse-Montceaux e Saena-ha-Marn (Bro-C'hall). E-kerzh an Eil Brezel-bed, d'an 29 a viz Gouere 1944 'oa en em gavet du-hont ar Gestapo ha lazhet ganto pemp oblad. Bac'het 'oa bet Visant an Enoret gant ar re all e kamp Compiègne betek an Dieubidigezh e penn kentañ miz Gwengolo. Beleget e oa bet d'ar 7 a viz Gouere 1946 pa oa 25 bloaz ha skrivet en doa 'oa prest da vervel evit an Iliz. Kaset eo, gant e asant d'al Laos e lec'h ma oa Obladed oc'h avieliñ dibaoe 12 vloaz. Kuitaet en doa Marsilha d'an 23 a viz Kerzu 1948 war ar vag Chantilly.